﻿ Preuzeto sa [www.pravno-informacioni-sistem.rs](http://www.pravno-informacioni-sistem.rs/)

**Redakcijski prečišćen tekst**

**ZAKON**

**o putnim ispravama**

"Službeni glasnik RS", br. 90 od 1. oktobra 2007, 116 od 22. decembra 2008, 104 od 16. decembra 2009, 76 od 22. oktobra 2010, 62 od 13. juna 2014, 81 od 15. novembra 2019.

I. OSNOVNE ODREDBE

**Predmet zakona**

Član 1.

Ovim zakonom uređuju se putne isprave za putovanje državlјana Republike Srbije u inostranstvo, određuju vrste putnih isprava i način njihovog izdavanja.

**Pojam putne isprave i njena svrha**

Član 2.

Putna isprava je javna isprava **\*\*** koja državlјaninu Republike Srbije služi za prelazak državne granice, radi putovanja i boravka u inostranstvu i za povratak u zemlјu.

**Putna\*** isprava služi njenom imaocu za dokazivanje identiteta i kao dokaz o državlјanstvu Republike Srbije.

\*Službeni glasnik RS, broj 62/2014

\*\*Službeni glasnik RS, broj 81/2019

**Pravo na putnu ispravu**

Član 3.

Državlјanin Republike Srbije ima pravo na putnu ispravu pod uslovima koji su propisani ovim zakonom.

Državlјanin Republike Srbije može imati samo jednu putnu ispravu iste vrste.

Putnu ispravu sme da koristi samo lice na čije ime je izdata.

**Pravo državlјanina da uđe u zemlјu iako nema putnu ispravu**

Član 4.

Organ nadležan za kontrolu prelaženja državne granice dužan je da licu za koje se proverom utvrdi da je državlјanin Republike Srbije dozvoli ulazak u zemlјu iako nema putnu ispravu.

**Zamena za putnu ispravu**

Član 5.

Kad je međunarodnim ugovorom određeno da za putovanje u pojedine države putna isprava nije potrebna, Vlada će odrediti ispravu koja će služiti kao zamena za putnu ispravu.

**Shodna primena propisa**

Član 6.

Na postupak izdavanja isprava predviđenih ovim zakonom primenjuje se zakon kojim se uređuje opšti upravni postupak, ako ovim ili posebnim zakonom nije drukčije određeno.

II. VRSTE PUTNIH ISPRAVA **\***

\*Službeni glasnik RS, broj 62/2014

**Šta se smatra putnom ispravom**

Član 7.

Putne isprave u smislu ovog zakona su: pasoš, diplomatski pasoš, službeni pasoš, putni list, kao i putne isprave koje se izdaju na osnovu međunarodnog ugovora.

*Brisan je raniji stav 2. (vidi član 3. Zakona - 62/2014-32)*

**Pasoš**

Član 8.

Pasoš je putna isprava koja se državlјaninu Republike Srbije izdaje za putovanje i boravak u inostranstvu, kao i za povratak u zemlјu.

Pasoš se izdaje za neograničen broj putovanja.

**Diplomatski i službeni pasoš**

Član 9.

Diplomatski pasoš i službeni pasoš su putne isprave koje se izdaju radi efikasnog obavlјanja državnih poslova u inostranstvu, predviđenih međunarodnim pravom.

Putne isprave iz stava 1. ovog člana važe za neograničen broj putovanja.

Diplomatski pasoš i službeni pasoš može se izdati i članu uže porodice lica kome je izdat takav pasoš, koji s njim živi u zajedničkom domaćinstvu i s njim putuje u inostranstvo ili boravi u inostranstvu.

Članom uže porodice u smislu ovog zakona smatra se bračni drug i dete, odnosno lice koje je zakonom izjednačeno sa detetom.

Izdavanje diplomatskog pasoša i službenog pasoša bliže se uređuje propisom Vlade.

**Diplomatski pasoš**

Član 10.

Diplomatski pasoš se izdaje državlјanima Republike Srbije koji u skladu s međunarodnim pravom u inostranstvu imaju status diplomatskog agenta, konzularnog funkcionera, funkcionera međunarodnih organizacija, diplomatskim kuririma, kao i najvišim državnim funkcionerima, u skladu sa propisom iz člana 9. stav 5. ovog zakona.

**Službeni pasoš**

Član 11.

Službeni pasoš se izdaje službenicima diplomatskih ili konzularnih predstavništava Republike Srbije, koji nisu obuhvaćeni članom 10. ovog zakona, kao i državnim službenicima, državnim službenicima na položajima i rukovodećim radnicima sa posebnim ovlašćenjima u drugim državnim organima, kada putuju u inostranstvo službenim poslom koji zahteva posedovanje službenog pasoša, u skladu sa propisom iz člana 9. stav 5. ovog zakona.

**Putni list**

Član 12.

Putni list je putna isprava koja se izdaje državlјaninu Republike Srbije koji je u inostranstvu bez putne isprave, radi povratka u Republiku Srbiju.

*Brisan je naziv iznad člana 13. (vidi član 4. Zakona - 62/2014-32)*

*Član 13.*

*Brisan je (vidi član 4. Zakona - 62/2014-32)*

*Brisan je naziv iznad člana 14. (vidi član 5. Zakona - 62/2014-32)*

*Član 14.*

*Brisan je (vidi član 5. Zakona - 62/2014-32)*

III. NADLEŽNOST ZA IZDAVANјE PUTNIH ISPRAVA

**Nadležni organ za izdavanje pasoša**

Član 15.

Pasoš izdaje, na propisan način, policijska uprava ili policijska stanica Ministarstva unutrašnjih poslova na čijem području je prebivalište, odnosno boravište lica koje podnosi zahtev za izdavanje pasoša (u dalјem tekstu: organ nadležan za izdavanje pasoša).

**Licima koja zahtev za izdavanje pasoša podnose preko diplomatskog ili konzularnog predstavništva Republike Srbije, pasoš izdaje policijska uprava ili policijska stanica Ministarstva unutrašnjih poslova, na čijem području je prebivalište lica koje podnosi zahtev za izdavanje pasoša, a za lica koja nemaju prijavlјeno prebivalište na teritoriji Republike Srbije pasoš izdaje Policijska uprava za grad Beograd Ministarstva unutrašnjih poslova.\***

Propis iz stava 1. ovog člana donosi ministar nadležan za unutrašnje poslove.

\*Službeni glasnik RS, broj 62/2014

**Nadležni organ za izdavanje diplomatskog i službenog pasoša**

Član 16.

Diplomatski pasoš i službeni pasoš, na propisan način, izdaje Ministarstvo spolјnih poslova.

Propis iz stava 1. ovog člana donosi ministar nadležan za spolјne poslove.

**Nadležni organ za izdavanje putnog lista**

Član 17.

Putni list izdaje diplomatsko ili konzularno predstavništvo Republike Srbije na čijem se području zatekao državlјanin Republike Srbije koji je u inostranstvu bez putne isprave.

Diplomatsko ili konzularno predstavništvo Republike Srbije iz stava 1. ovog člana dužno je da proveri državlјanski status lica kome treba da izda putni list.

*Brisan je naziv iznad člana 18. (vidi član 7. Zakona - 62/2014-32)*

*Član 18*

*Brisan je (vidi član 7. Zakona - 62/2014-32)*

IV. ROKOVI VAŽENјA PUTNIH ISPRAVA

**Rok važenja pasoša**

Član 19.

Pasoš se izdaje sa rokom važenja od deset godina**\***.

**Izuzetno od stava 1. ovog člana, licima mlađim od tri godine života pasoš se izdaje sa rokom važenja od tri godine, a licima od tri do 14 godina života sa rokom važenja od pet godina.\***

**Pasoš se može izdati sa kraćim rokom važenja od rokova utvrđenih u st. 1. i 2. ovog člana, ako nadležni sud, odnosno javni tužilac to dozvoli u slučajevima utvrđenim ovim zakonom.\*\***

**Licu kome se iz objektivnih razloga privremenog karaktera ne mogu uzeti otisci prstiju pasoš se izdaje sa rokom važenja od godinu dana.\*\***

**Licu kome se iz objektivnih razloga trajnog karaktera ne mogu uzeti otisci prstiju novi pasoš izdaje se sa rokom važenja od deset godina.\*\***

\*Službeni glasnik RS, broj 104/2009

\*\*Službeni glasnik RS, broj 81/2019

**Rok važenja diplomatskog i službenog pasoša**

Član 20.

Diplomatski pasoš i službeni pasoš izdaju se sa rokom važenja od pet godina.

Prestankom uslova iz čl. 9. do 11. ovog zakona prestaje pravo na diplomatski i službeni pasoš i pre isteka roka iz stava 1. ovog člana.

**Rok važenja putnog lista**

Član 21.

Putni list se izdaje sa rokom važenja koji je potreban za povratak u Republiku Srbiju, a najduže do 60 dana.

*Brisan je naziv iznad člana 22. (vidi član 8. Zakona - 62/2014-32)*

*Član 22.*

*Brisan je (vidi član 8. Zakona - 62/2014-32)*

**Slučajevi izdavanja pasoša sa kraćim rokom važenja**

**Član 23.\***

**Lice koje poseduje pasoš dužno je da sa njim pažlјivo rukuje i da ga savesno čuva na način da ne dođe u posed neovlašćenog lica.\***

**Licu koje u periodu od pet godina izgubi ili ošteti dva ili više pasoša, novi pasoš izdaje se sa rokom važenja od godinu dana, osim kada lice ima regulisan boravak u inostranstvu na period duži od godinu dana.\***

**Lice koje poseduje važeći pasoš izdat sa rokom važenja od godinu dana, zahtev za izdavanje novog pasoša može podneti najranije 30 dana pre isteka roka važenja pasoša koji je izdat na godinu dana.\***

**Nakon isteka roka važenja pasoša koji je izdat na godinu dana, novi pasoš će se, ako su ispunjeni zakonski uslovi, izdati sa rokom važenja od deset godina.\***

**Novi period od pet godina iz stava 2. ovog člana, počinje da teče od dana prijave gubitka ili oštećenja.\***

\*Službeni glasnik RS, broj 81/2019

V. OBRAZAC PUTNE ISPRAVE

**Propisivanje obrasca. Sadržina obrasca**

Član 24.

Putne isprave izdaju se na propisanim obrascima.

Obrazac pasoša, diplomatskog pasoša, službenog pasoša, putnog lista **\*** propisuje ministar nadležan za unutrašnje poslove.

Obrazac putne isprave iz stava 2. ovog člana sadrži prostor za upis sledećih podataka imaoca te isprave:

1) prezime i ime;

2) dan, mesec i godina rođenja;

3) mesto i država rođenja;

4) pol;

5) državlјanstvo;

6) jedinstveni matični broj građana;

**6a) prebivalište;\***

7) strana država u kojoj živi, za lica bez prebivališta na teritoriji Republike Srbije.

Obrazac pasoša, diplomatskog pasoša, službenog pasoša i putnog lista ima i prostor za fotografiju i potpis imaoca isprave.

U diplomatski pasoš i službeni pasoš unosi se i podatak o funkciji imaoca tog pasoša.

U obrazac putne isprave unosi se i datum izdavanja putne isprave sa rokom njenog važenja.

 \*Službeni glasnik RS, broj 62/2014

**Automatsko očitavanje podataka. Zaštitni elementi.**

Član 25.

**Obrazac pasoša, diplomatskog pasoša i službenog pasoša sadrži elektronski nosač podataka i mašinski čitlјivu zonu za potrebe automatskog očitavanja podataka.\***

Lice kome je izdata putna isprava ima pravo da kod nadležnog organa izvrši uvid u podatke za automatsko očitavanje podataka koje sadrži njegova putna isprava.

\*Službeni glasnik RS, broj 62/2014

**Štampanje obrazaca. Upisivanje podataka**

Član 26.

Obrasci putnih isprava **\*** štampaju se na srpskom jeziku, ćiriličkim pismom, i na engleskom i francuskom jeziku, a popunjavaju se na srpskom jeziku, latiničkim pismom.

U obrasce putnih isprava **\*** podaci o prezimenu i imenu upisuju se u izvornom obliku onako kako su upisani u izvodu iz matične knjige rođenih.

Organ nadležan za izdavanje putnih isprava **\*** je dužan da obezbedi tehničke mogućnosti za upisivanje podataka o prezimenu i imenu pripadnika nacionalnih manjina u izvornom obliku, prema jeziku i pravopisu pripadnika nacionalne manjine.

Obrasce putnih isprava **\*** tehnički izrađuje i štampa Narodna banka Srbije – Zavod za izradu novčanica i kovanog novca.

\*Službeni glasnik RS, broj 62/2014

VI. POSTUPAK IZDAVANјA PUTNIH ISPRAVA

**Zahtev. Podnošenje zahteva**

Član 27.

Putne isprave izdaju se na zahtev.

Zahtev za izdavanje pasoša podnosi se organu nadležnom za izdavanje pasoša na čijem području podnosilac zahteva ima prebivalište, odnosno boravište, a može se podneti i preko nadležnog diplomatskog ili konzularnog predstavništva Republike Srbije koje će ga bez odlaganja proslediti **organu nadležnom za izdavanje pasoša\***, radi rešavanja.

**Zahtev za izdavanje pasoša može se podneti najranije sedam meseci pre isteka roka važenja već izdatog pasoša.\***

Pasoš i putni list izdaju se na lični zahtev, a diplomatski pasoš i službeni pasoš na zahtev nadležnog državnog organa.

Putne isprave koje se izdaju prema međunarodnim ugovorima izdaju se na lični zahtev, ukoliko međunarodnim ugovorom nije drukčije određeno.

U zahtevu za izdavanje putne isprave treba da se navedu tačni i istiniti podaci.

Radi utvrđivanja identiteta i drugih činjenica značajnih za rešavanje o zahtevu za izdavanje pasoša, diplomatskog pasoša, službenog pasoša i putnog lista, kao i fotografisanja i uzimanja otiska prsta i potpisa, prilikom podnošenja zahteva obavezno je prisustvo lica kome se izdaje putna isprava.

Fotografisanje i uzimanje podataka iz stava 6. ovog člana vrši se na način koji propiše ministar nadležan za unutrašnje poslove.

\*Službeni glasnik RS, broj 81/2019

**Sadržina zahteva**

Član 28.

Zahtev za izdavanje putne isprave sadrži **podatke o ličnosti\*\*** koji se upisuju u tu ispravu.

Zahtev za izdavanje pasoša za lica koja žive u inostranstvu sadrži i podatke o mestu i državi boravišta, odnosno prebivališta u inostranstvu.

**Sadržina zahteva za izdavanje putnog lista smatra se potpunom ukoliko je zahtev za izdavanje putnog lista podnet bez prisustva lica koje je u inostranstvu bez putne isprave, a nadležni organ iz člana 17. ovog zakona nesporno utvrdi identitet lica.\***

\*Službeni glasnik RS, broj 62/2014

\*\*Službeni glasnik RS, broj 81/2019

**Podnošenje zahteva za maloletna ili poslovno nesposobna lica**

Član 29.

Za maloletna ili poslovno nesposobna lica, zahtev za izdavanje putne isprave podnosi jedan od roditelјa, uz pismenu saglasnost drugog roditelјa, odnosno drugi zakonski zastupnik ili staratelј.

**Izuzetno od stava 1. ovog člana, maloletnom licu izdaće se putna isprava i bez saglasnosti drugog roditelјa:\*\***

**1) ako zahtev podnese jedan od roditelјa, a uz zahtev priloži i potvrdu nadležnog organa da je izdavanje pasoša u interesu deteta;\*\***

**2) ako zahtev podnese roditelј kome je odlukom nadležnog organa za pitanje staratelјstva dodelјeno staratelјstvo nad maloletnim licem ili je dozvolјeno izdavanje putne isprave, osim kada je istom odlukom izdavanje putne isprave i putovanje maloletnog lica u inostranstvo uslovlјeno saglasnošću oba roditelјa;\*\***

**3) ako postoji pravna i fizička sprečenost jednog od roditelјa da vrši roditelјsko pravo.\*\***

**Otisci prstiju i potpis se ne uzimaju prilikom podnošenja zahteva od deteta, do navršene dvanaeste godine života.\***

\*Službeni glasnik RS, broj 62/2014

\*\*Službeni glasnik RS, broj 81/2019

**Prilozi uz zahtev**

**Član 30.\***

**Uz zahtev za izdavanje putne isprave prilaže se na uvid važeća lična karta Republike Srbije, a uz zahtev koji se podnosi diplomatskom ili konzularnom predstavništvu Republike Srbije, prilaže se na uvid važeća javna isprava na osnovu koje je moguće pouzdano utvrditi identitet.\***

**Putna isprava izdaje se na osnovu uverenja o državlјanstvu Republike Srbije, izvoda iz matične knjige rođenih, kao i drugih javnih isprava kojima se dokazuju podaci iz zahteva, a koje će organ pribaviti po službenoj dužnosti, osim u slučajevima kada stranka sama želi da pribavi potrebne isprave.\***

**Uz zahtev se može priložiti i fotografija koja ispunjava uslove utvrđene propisom iz člana 27. stav 8. ovog zakona.\***

**Uz zahtev se na uvid prilaže predhodna putna isprava, koja će se poništiti prilikom preuzimanja nove putne isprave.\***

**Odredbe ovog člana ne primenjuju se na izdavanje putnog lista.\***

\*Službeni glasnik RS, broj 81/2019

**Potvrda o podnetom zahtevu**

Član 31.

Pri podnošenju zahteva za izdavanje putne isprave podnosiocu se izdaje potvrda, koja služi kao dokaz o podnetom zahtevu.

**Preuzimanje putne isprave**

Član 32.

Putnu ispravu preuzeće lično podnosilac zahteva, odnosno zakonski zastupnik ili lice koje on ovlasti.

**Izdavanje nove putne isprave iako postojećoj nije istekla važnost**

**Član 33.\***

**Lice koje poseduje putnu ispravu čiji rok važenja nije istekao dužno je da podnese zahtev za izdavanje nove putne isprave ako:\***

**1) je došlo do promene podataka koji su upisani u putnu ispravu;\***

**2) je putna isprava oštećena, popunjena ili dotrajala, tako da ne može da služi svojoj svrsi;\***

**3) ako fotografija na putnoj ispravi ne odgovara izgledu lica.\***

**Na zahtev lica novi pasoš može se izdati i pre roka propisanog članom 27. stav 3. ovog zakona, uz plaćanje uvećane cene obrasca pasoša u skladu sa propisom iz člana 44. stav 2. ovog zakona.\***

**Uz zahtev za izdavanje nove putne isprave podnosilac zahteva dužan je da priloži i putnu ispravu čiji rok važenja nije istekao, a prilikom preuzimanja nove putne isprave prethodna će biti poništena.\***

**U slučajevima iz st. 1. i 2. ovog člana novi pasoš izdaće se sa rokom važenja od deset godina.\***

**Odredbe ovog člana ne primenjuju se na izdavanje putnog lista.\***

\*Službeni glasnik RS, broj 81/2019

**Rok za rešavanje o zahtevu**

Član 34.

O zahtevu za izdavanje putne isprave nadležni organ je dužan da reši u roku od 30 dana od dana podnošenja zahteva.

O zahtevu za izdavanje pasoša koji je podnet preko diplomatskog ili konzularnog predstavništva Republike Srbije organ nadležan za izdavanje pasoša dužan je da reši u roku od 60 dana od dana podnošenja zahteva.

Izuzetno od odredaba st. 1. i 2. ovog člana, u hitnim slučajevima (potreba za hitnim lečenjem u inostranstvu, obaveštenje o smrti ili teškoj bolesti člana uže porodice, neodložan službeni put) ili iz drugih opravdanih razloga, ako su uz zahtev priloženi dokazi koji potvrđuju razloge hitnosti, nadležni organ dužan je da putnu ispravu izda najkasnije u roku od 48 sati od trenutka podnošenja zahteva.

**Nadležni organ će izdati putnu ispravu u roku iz stava 3. ovog člana i bez priloženih dokaza koji potvrđuju razloge hitnosti, ako to traži podnosilac zahteva, u skladu sa propisom Vlade.\***

  \*Službeni glasnik RS, broj 76/2010

**Odbijanje zahteva za izdavanje putnih isprava**

Član 35.

Organ kome je podnesen zahtev za izdavanje putne isprave rešenjem će odbiti zahtev, odnosno neće izdati putnu ispravu u sledećim slučajevima:

1) ako je protiv lica koje traži izdavanje putne isprave **doneta naredba\*** o sprovođenju istrage ili je podignuta optužnica – na zahtev nadležnog suda, odnosno javnog tužilaštva;

2) ako je lice koje traži izdavanje putne isprave osuđeno na bezuslovnu kaznu zatvora u trajanju dužem od tri meseca, odnosno dok kaznu ne izdrži;

3) ako je licu koje traži izdavanje putne isprave u skladu sa priznatim međunarodnim aktima zabranjeno putovanje;

4) u slučajevima da je, u skladu sa važećim propisima, licu koje traži izdavanje putne isprave zabranjeno kretanje radi sprečavanja širenja zaraznih bolesti, odnosno epidemije;

5) ako iz razloga odbrane zemlјe propisano odobrenje za putovanje u inostranstvo nije izdato ili postoji druga smetnja predviđena zakonom kojim se uređuje vojna obaveza, u slučaju da je proglašeno ratno stanje ili vanredno stanje**;\***

**6) ako lice već poseduje važeću putnu ispravu koja je oduzeta od strane nadležnog organa radi vođenja postupka – dok postupak traje.\***

Zahtev za izdavanje putnog lista ne može se odbiti.

  \*Službeni glasnik RS, broj 81/2019

**Obaveze obaveštavanja o postojanju razloga za odbijanje zahteva**

Član 36.

**Nadležni pravosudni organi iz člana 35. stav 1. tač. 1) i 2) ovog zakona, dužni su da Ministarstvu unutrašnjih poslova, preko policijskih uprava, odnosno policijskih stanica, na čijem području lice ima prebivalište, dostave zahtev u vezi sa razlozima iz člana 35. stav 1. tačka 1), odnosno obaveštenje o postojanju razloga iz člana 35. stav 1. tačka 2) ovog zakona.\***

 \*Službeni glasnik RS, broj 62/2014

**Oduzimanje putnih isprava**

Član 37.

Organ nadležan za izdavanje putnih isprava oduzeće putnu ispravu, u sledećim slučajevima:

1) ako je putna isprava izdata na osnovu netačnih podataka;

2) ako njen imalac drugom licu omogući da putnu ispravu koristi kao svoju;

3) ako je njenom imaocu prestalo državlјanstvo Republike Srbije;

4) ako se naknadno utvrdi da su postojale smetnje iz člana 35. stav 1. tač. 1) do 4) ovog zakona pre izdavanja putne isprave, a nadležni organ je za njih saznao kasnije ili su ti razlozi nastali posle izdavanja putne isprave.

O oduzimanju putne isprave zbog razloga iz stava 1. iz ovog člana, odlučuje nadležni organ za izdavanje putnih isprava.

*Brisan je raniji stav 3. (vidi član 18. Zakona - 62/2014-32)*

**Postupak sa oduzetim putnim ispravama**

**Član 38.\***

**Granična policija će putne isprave koje privremeno oduzme prilikom vršenja poslova granične kontrole iz razloga iz člana 37. ovog zakona dostaviti policijskoj upravi ili stanici koja je izdala pasoš.\***

**Diplomatsko ili konzularno predstavništvo Republike Srbije će putnu ispravu koju oduzme iz razloga iz člana 37. stav 1. tačka 3) ovog zakona dostaviti policijskoj upravi ili stanici koja je izdala pasoš, a na zahtev može se nakon poništenja vratiti njenom imaocu.\***

 \*Službeni glasnik RS, broj 81/2019

**Obaveza obaveštavanja o prestanku razloga za odbijanje zahteva i oduzimanje putne isprave**

**Član 39.\***

**O svim činjenicama koje za posledicu imaju prestanak razloga za odbijanje zahteva za izdavanje putne isprave i oduzimanje putne isprave nadležni sud ili drugi državni organ, dužan je da odmah o tome obavesti organ nadležan za izdavanje putne isprave.\***

**O nastupanju činjenica iz stava 1. ovog člana, organ nadležan za izdavanje putne isprave može da obavesti i stranka.\***

**O prestanku razloga iz stava 1. ovog člana, nadležni organ za izdavanje putnih isprava obavestiće o tome lice koje je tražilo izdavanje putne isprave, odnosno lice kome je oduzeta putna isprava, osim ako obaveštenje nije primlјeno od strane same stranke.\***

 \*Službeni glasnik RS, broj 81/2019

**Obaveze organa prilikom donošenja rešenja**

Član 40.

U rešenju kojim se odbija zahtev za izdavanje putne isprave, odnosno kojim se oduzima putna isprava, nadležni organ je dužan da navede razloge kojima se rukovodio prilikom donošenja takvog rešenja.

**Izdavanje pasoša sa ograničenim rokom važenja**

Član 41.

Na molbu lica kome je odbijen zahtev za izdavanje putne isprave, odnosno kome je putna isprava oduzeta, osim razloga iz člana 37. stav 1. tačka 3) ovog zakona, organ koji je odlučio o tome može, u naročito opravdanim slučajevima (smrt člana porodice, lečenje u inostranstvu, neodložni službeni poslovi), odobriti izdavanje pasoša sa ograničenim rokom važenja.

U slučajevima iz stava 1. ovog člana, nadležni organ za izdavanje pasoša je dužan da pre izdavanja pasoša pribavi **odobrenje\*** nadležnog suda, odnosno javnog tužioca, koji **je zahtevao\*** zabranu izdavanja putne isprave.

 \*Službeni glasnik RS, broj 81/2019

VII. POSEBNE OBAVEZE U VEZI SA IZDATOM PUTNOM ISPRAVOM

**Nestanak i pronalazak putne isprave**

Član 42.

Lice koje izgubi putnu ispravu ili nađe tuđu putnu ispravu dužno je da bez odlaganja prijavi nestanak ili pronalazak putne isprave najbližoj policijskoj upravi, odnosno policijskoj stanici Ministarstva unutrašnjih poslova.

Ako je putna isprava nestala u inostranstvu, lice koje izgubi putnu ispravu dužno je da njen nestanak prijavi najbližem diplomatskom ili konzularnom predstavništvu Republike Srbije.

**Nadležni organ za izdavanje putne isprave može po službenoj dužnosti rešenjem proglasiti nevažećom putnu ispravu u sledećim slučajevima:\***

**1) ukoliko lice koje je u postupku vraćanja po međunarodnom sporazumu izjavi da nema putnu ispravu, a nadležni organ utvrdi da poseduje važeći pasoš i da nije prijavio gubitak pasoša, u skladu sa st. 1. i 2. ovog člana;\***

**2) ukoliko diplomatski ili službeni pasoš ne bude vraćen Ministarstvu spolјnih poslova u roku od 60 dana od dana kada je prestao pravni osnov za izdavanje ove vrste pasoša.\***

\*Službeni glasnik RS, broj 62/2014

**Nevažeća putna isprava**

Član 43.

Nestalu putnu ispravu nadležni organ za izdavanje putne isprave će rešenjem proglasiti nevažećom.

Protiv rešenja iz stava 1. ovog člana žalba nije dopuštena.

**Putna isprava proglašena nevažećom oglašava se na zvaničnoj veb prezentaciji Ministarstva unutrašnjih poslova.\***

Nadležni organ za izdavanje putne isprave izdaće putnu ispravu tek po donošenju rešenja o proglašenju putne isprave nevažećom.

\*Službeni glasnik RS, broj 81/2019

**Troškovi izdavanja putne isprave**

Član 44.

Za izdavanje putne isprave plaća se naknada, koja obuhvata cenu obrasca putne isprave i troškove tehničke izrade, kao i troškove dostavlјanja, ako se dostavlјanje putne isprave vrši preko diplomatskog ili konzularnog predstavništva Republike Srbije.

Visinu naknade iz stava 1. ovog člana utvrđuje Vlada.

VIII. EVIDENCIJE I KORIŠĆENјE PODATAKA

**Evidencije o putnim ispravama. Nadležnost za vođenje evidencija**

Član 45.

**O izdatim putnim ispravama, o odbijenim zahtevima za izdavanje putnih isprava, o oduzetim putnim ispravama i nevažećim putnim ispravama vodi se jedinstvena evidencija u elektronskom obliku.\***

**Način vođenja, sadržina evidencija kao i razmena podataka iz evidencije iz stava 1. ovog člana uređuje se posebnim zakonom o evidencijama i obradi podataka u oblasti unutrašnjih poslova.\***

*Brisani su raniji st. 2-4. (vidi član 14. Zakona - 81/2019-3)*

\*Službeni glasnik RS, broj 81/2019

*Čl. 46-49.*

*Brisani su (vidi član 15. Zakona - 81/2019-3)*

IX. KAZNENE ODREDBE

**Prekršaji**

Član 50.

Novčanom kaznom **od 5.000 do 150.000 dinara\*** ili kaznom zatvora do 30 dana kazniće se za prekršaj **i za pokušaj prekršaja\***:

1) ko poseduje više od jedne putne isprave iste vrste (član 3. stav 2. ovog zakona);

2) ko svoju putnu ispravu da drugome da se sa njom posluži ili se tuđom putnom ispravom posluži kao svojom (član 3. stav 3. ovog zakona);

3) ko davanjem neistinitih podataka, ishoduje od nadležnog organa izdavanje putne isprave i posluži se takvom putnom ispravom (član 27. stav 5. ovog zakona);

Za prekršaj iz stava 1. ovog člana može se izreći zaštitna mera oduzimanja izdate putne isprave.

\*Službeni glasnik RS, broj 62/2014

Član 51.

Novčanom kaznom od 4.000 do 40.000 dinara kazniće se za prekršaj ko bez odlaganja ne prijavi nadležnom organu za izdavanje putne isprave nestanak putne isprave ili njeno pronalaženje (član 42. ovog zakona).

Član 52.

Novčanom kaznom od 40.000 do 50.000 dinara kazniće se za prekršaj odgovorno lice u organu nadležnom za izdavanje putnih isprava ako zahtev za izdavanje putne isprave ne reši u propisanom roku iz člana 34. ovog zakona ili ako u propisanom roku ne preispita razloge za neizdavanje, odnosno za oduzimanje putne isprave zbog razloga iz člana 39. ovog zakona, i odgovorno lice u državnom organu ili pravnom licu, ako odmah ne obavesti organ nadležan za izdavanje putnih isprava o činjenicama koje za posledicu imaju prestanak razloga za odbijanje zahteva za izdavanje putne isprave iz člana 39. ovog zakona.

X. PRELAZNE I ZAVRŠNE ODREDBE

**Važenje putnih isprava izdatih po ranijim propisima**

Član 53.

Pasoš, diplomatski pasoš i službeni pasoš izdati pre dana početka primene ovog zakona važe do roka navedenog u toj ispravi, a najduže **do 31. decembra 2011. godine\***.

\*Službeni glasnik RS, broj 76/2010

**Postupanje sa nerešenim zahtevima**

Član 54.

Postupak za rešavanje zahteva za izdavanje putnih isprava započet pre dana početka primene ovog zakona okončaće se po odredbama ovog zakona.

**Donošenje podzakonskih propisa**

Član 55.

Propisi na osnovu ovlašćenja iz ovog zakona doneće se u roku od tri meseca od dana stupanja na snagu ovog zakona.

Do početka primene podzakonskih propisa iz stava 1. ovog člana, primenjivaće se propisi doneti do dana stupanja na snagu ovog zakona, ako nisu u suprotnosti sa odredbama ovog zakona.

**Prestanak važenja zakona**

Član 56.

Danom početka primene ovog zakona prestaje da važi Zakon o putnim ispravama jugoslovenskih državlјana („Službeni list SRJ”, br. 33/96, 49/96, 12/98, 16/99, 35/99, 44/99, 15/00, 7/01, 71/01, 23/02, 53/02, 68/02 i 5/83 i „Službeni glasnik RS”, broj 101/05 – dr. zakon), osim odredbe člana 56. koji se primenjuje do donošenja zakona o Vojsci Srbije.

**Stupanje na snagu zakona i početak primene**

Član 57.

**Ovaj zakon stupa na snagu osmog dana od dana objavlјivanja u „Službenom glasniku Republike Srbije”, a počinje da se primenjuje po isteku šest meseci od dana stupanja na snagu, osim odredbe člana 55. koji se primenjuje od dana stupanja na snagu ovog zakona.**